Davlat va xoʻjalik boshqaruvi organlari hamda mahalliy davlat hokimiyati organlari xodimlarining jismoniy tarbiya va sport bilan muntazam shugʻullanishini tashkil etish chora-tadbirlari toʻgʻrisida
(resolution, 2022-04-05)

Oʻzbekiston Respublikasi Prezidentining “Jismoniy tarbiya va sport sohasida davlat boshqaruvi tizimini tubdan takomillashtirish chora-tadbirlari toʻgʻrisida” 2018-yil 5-martdagi PF-5368-son Farmoniga muvofiq mamlakatimizning barcha hududlarida ommaviy sportning inson hayotidagi muhim ahamiyati, uning jismoniy va maʼnaviy sogʻlomlikning asosi ekanligini targʻib qilish maqsadida Vazirlar Mahkamasi qaror qiladi: 1. Oʻzbekiston Respublikasi Jismoniy tarbiya va sport vazirligi, Moliya vazirligi hamda Oʻzbekiston Kasaba uyushmalari Federatsiyasi Kengashining davlat va xoʻjalik boshqaruvi organlari hamda mahalliy davlat hokimiyati organlari xodimlarining jismoniy tarbiya va sport bilan muntazam shugʻullanishini tashkil etish chora-tadbirlarini amalga oshirganligi uchun ushbu tashkilotlar rahbarlarini ragʻbatlantirish maqsadida har yili tanlov oʻtkazish toʻgʻrisidagi taklifi maʼqullansin. 2. Davlat va xoʻjalik boshqaruvi organlari hamda mahalliy davlat hokimiyati organlari xodimlarining jismoniy tarbiya va sport bilan muntazam shugʻullanishini tashkil etish chora-tadbirlarini amalga oshirganligi uchun ushbu tashkilotlar rahbarlarini ragʻbatlantirish tartibi toʻgʻrisidagi nizom ilovaga muvofiq tasdiqlansin. 3. Belgilansinki: Oʻzbekiston Respublikasi Jismoniy tarbiya va sport vazirligi tanlovni tashkil etish va oʻtkazish boʻyicha masʼul hisoblanadi; tanlov gʻoliblarini taqdirlash bilan bogʻliq xarajatlar Oʻzbekiston Respublikasi Jismoniy tarbiya va sport vazirligining budjetdan tashqari “Sport” maxsus hisob raqami mablagʻlari hisobidan qoplanadi. 4. Oʻzbekiston Respublikasi Jismoniy tarbiya va sport vazirligiga bir oy muddatda: tanlovning oʻtkazilishini taʼminlash yuzasidan tegishli chora-tadbirlarni belgilash; tanlov gʻoliblariga topshiriladigan sertifikat namunalarini ishlab chiqish va tasdiqlash vazifalari yuklansin. 5. Oʻzbekiston matbuot va axborot agentligi, Oʻzbekiston milliy teleradiokompaniyasi, Oʻzbekiston Milliy axborot agentligi va boshqa ommaviy axborot vositalariga tanlovning mazmun va mohiyati, shuningdek, uni oʻtkazish boʻyicha amalga oshirilayotgan ishlarni keng yoritib borish tavsiya etilsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.A. Abduxakimov, Oʻzbekiston Respublikasi jismoniy tarbiya va sport vaziri D.X. Nabiyev hamda Qoraqalpogʻiston Respublikasi Vazirlar Kengashi Raisi Q.R. Sariyev, viloyatlar va Toshkent shahar hokimlari zimmasiga yuklansin. 1. Ushbu Nizom davlat va xoʻjalik boshqaruvi organlari hamda mahalliy davlat hokimiyati organlarining (keyingi oʻrinlarda tashkilotlar deb ataladi) xodimlarini jismoniy tarbiya va sport bilan muntazam shugʻullanishini tashkil etish chora-tadbirlarini amalga oshirganligi uchun ushbu tashkilotlar rahbarlarini ragʻbatlantirish tartibini belgilaydi. 2. Tashkilotlarning xodimlarini jismoniy tarbiya va sport bilan muntazam shugʻullanishini tashkil etish chora-tadbirlarini amalga oshirganligi uchun ragʻbatlantirish tanlov oʻtkazish yoʻli bilan amalga oshiriladi. 3. Davlat va xoʻjalik boshqaruvi organlari hamda mahalliy davlat hokimiyati organlari xodimlarini jismoniy tarbiya va sport bilan muntazam shugʻullanishini tashkil etish chora-tadbirlarini amalga oshirganligi uchun tanlov oʻtkazish mazkur Nizomning ilovasida keltirilgan sxemaga muvofiq amalga oshiriladi. 4. Tanlov har yili tashkilotlarning xodimlarini jismoniy tarbiya va sport bilan muntazam shugʻullanishga jalb qilganligi va sogʻlom turmush tarzini yaxshilashga qoʻshgan hissasini ragʻbatlantirish maqsadida oʻtkaziladi. 5. Tanlovning asosiy vazifalari quyidagilardan iborat: aholining keng qatlamlari oʻrtasida sogʻlomlashtirish, jismoniy tarbiya va ommaviy sport ishlarini tashkil etish; tashkilotlarda ishlovchi xodimlar oʻrtasida doʻstlik aloqalarini yanada mustahkamlash va sogʻlom turmush tarzini olib borishga koʻmaklashish; tashkilotlarda jismoniy tarbiya va sportning nufuzini yanada oshirish va keng targʻib qilish; tashkilotlarda ommaviy sportni targʻib qilish va xodimlarning jismoniy tarbiya bilan shugʻullanishlari uchun shart-sharoitlar yaratish. 6. Tanlov ishtirokchilarining amalga oshirgan ishlarini baholash uchun Oʻzbekiston Respublikasi Jismoniy tarbiya va sport vazirligida (keyingi oʻrinlarda Vazirlik deb ataladi) 5 kishidan iborat boʻlgan tashkilot rahbarlarining oʻz jamoasini jismoniy tarbiya va sport bilan shugʻullanishga jalb qilgani uchun ragʻbatlantirish tanlovini baholash ishchi guruhi (keyingi oʻrinlarda Ishchi guruh deb ataladi) tuziladi. 7. Quyidagilar Ishchi guruhning asosiy vazifalari hisoblanadi: tanlov ishtirokchilari tomonidan taqdim etilgan hujjatlarni oʻrganib chiqish; tanlov gʻolibligiga munosib nomzodlarni tanlashni taʼminlash; tanlov shartlarini takomillashtirishga oid takliflarni tayyorlash; tanlov ishtirokchilari tomonidan kiritilgan taqdimnomalarni koʻrib chiqish; tanlovga tavsiya etilgan nomzodlarning maʼlumotlarini hamda ularning faoliyat koʻrsatayotgan sohada erishgan yutuqlarini oʻrganish; tanlovga oid masalalar yuzasidan axborot-tahliliy maʼlumotlarni tayyorlash; tanlovga oid masalalar boʻyicha xulosalarni tayyorlash va vakolat doirasida tanlov bilan bogʻliq tegishli hujjatlarga izoh berish; tanlovga oid boʻlgan masalalar boʻyicha tavsiyalarni ishlab chiqish va uslubiy yordam koʻrsatish; tanlov shartlari va uni oʻtkazish tartibiga oid masalalar boʻyicha xalqaro tajribani oʻrganish, shuningdek, uni takomillashtirish boʻyicha takliflarni ishlab chiqish. 8. Ishchi guruh qarori bayonnoma bilan rasmiylashtiriladi. 9. Tanlovda ishtirok etish istagini bildirgan tashkilotlar har yili 1-avgustgacha Vazirlikka quyidagi hujjatlarni taqdim etadi: tanlov ishtirokchilari tomonidan oxirgi yilning har chorak yakuni boʻyicha ushbu Nizomning 14-bandida koʻrsatilgan mezonlarga muvofiq amalga oshirilgan ishlar boʻyicha taqdimnoma orqali maʼlumot, video- va fotolavhalar; har bir tanlov ishtirokchilari tomonidan jismoniy tarbiya va sport sohasi boʻyicha amalga oshirilgan ishlar (amalga oshirilgan ishlarning boshlanish muddati, davomiyligi, erishilgan natijalar va boshqalar) yuzasidan ishtirokchining yozma axboroti. 10. Vazirlik har yili 20-avgustga qadar tanlov ishtirokchilari tomonidan taqdim etilgan hujjatlarni umumlashtiradi va Ishchi guruhga taqdim etadi. 11. Ishchi guruh: taqdim etilgan hujjatlarni koʻrib chiqadi va har bir nominatsiyada har yili 10-sentabrga qadar gʻoliblarni aniqlaydi; gʻoliblarga sertifikat, pul mukofoti va qimmatbaho sovgʻalar hamda “Jismoniy tarbiya va sport aʼlochisi” koʻkrak nishonini har yili 20-sentabrga qadar topshiradi. 12. Ishchi guruh taqdim etilgan hujjatlarni har yili 10-sentabrga qadar oʻrganib chiqadi va ushbu Nizomning 14-bandiga muvofiq “100” ballik mezon asosida baholab, tanlov gʻoliblarini aniqlaydi. 13. Tanlov quyidagi nominatsiyalar boʻyicha oʻtkaziladi: tashkilotlarning barcha boʻlinmalari miqyosida tashkil etilgan sogʻlomlashtirish, jismoniy tarbiya va sport mashgʻulotlarini muntazam ravishda oʻtkazganligi uchun; aholining keng qatlamlari oʻrtasida ommaviy sportni rivojlantirish, ommaviy sport tadbirlarini tashkil etganligi uchun. 14. Tanlov gʻoliblarini aniqlash quyidagi mezonlar asosida amalga oshiriladi: a) “Tashkilotlarning barcha boʻlinmalari miqyosida tashkil etilgan sogʻlomlashtirish, jismoniy tarbiya va sport mashgʻulotlarini muntazam ravishda oʻtkazganligi” nominatsiyasida: xodimlarning ish vaqti davomida 3 mahal ishlab chiqarish gimnastikasi bilan shugʻullanishi — 30 ballgacha; tashkilotlar tizimidagi muassasalar oʻrtasida ommaviy sport musobaqalari tashkil etilganligi — 30 ballgacha; aholining keng qatlamlari oʻrtasida sogʻlomlashtirish, jismoniy tarbiya, ommaviy sport ishlarini tashkil etganligi — 20 ballgacha; tashkilotlarda ommaviy sportni targʻib qilish va xodimlarning jismoniy tarbiya bilan shugʻullanishlariga shart-sharoitlar yaratish maqsadida tegishli hujjatlar ishlab chiqilganligi — 10 ballgacha; tashkilotlarning Internet jahon axborot tarmogʻidagi veb-saytlarida sogʻlom turmush tarzini targʻib qiluvchi roliklar joylashtirilganligi — 20 ballgacha; tashkilotlarda xodimlarning jismoniy tarbiya bilan shugʻullanishlari uchun maxsus sport komplekslarini (trenajyor, fitnes zallar va boshqalar) tashkil etilganligi — 10 ballgacha; b) “Aholining keng qatlamlari oʻrtasida ommaviy sportni rivojlantirish, ommaviy sport tadbirlarini tashkil etganligi uchun” nominatsiyasida: aholining keng qatlamlari oʻrtasida sogʻlomlashtirish, jismoniy tarbiya, ommaviy sport ishlarini tashkil etganligi — 25 ballgacha; jismoniy tarbiya va sport sohasidagi davlat dasturlarini hamda maqsadli dasturlarni ishlab chiqish va amalga oshirishda ishtirok etganligi — 15 ballgacha; havaskorlik jismoniy tarbiya va sport harakatini rivojlantirish uchun fuqarolarning ish joyi, yashash joyi hamda dam olish joyida shart-sharoitlar yaratilganligi — 20 ballgacha; yoshlar orasidan iqtidorli sportchilarni tanlab olish (seleksiya)ning samarali va tizimli yoʻlga quyganligi — 15 ballgacha. Shuningdek, tanlov gʻoliblarini aniqlashda tashkilot rahbarlarining mamlakatimizda jismoniy tarbiya va sport sohasini rivojlantirish yoʻlidagi amalga oshirilgan ishlari ham inobatga olinadi. 15. Tanlov yakunlari Ishchi guruh bayonnomasi bilan tasdiqlanadi. 16. Har yili 20-sentabrga qadar Vazirlik tomonidan tanlov gʻoliblari (2 nafar) nominatsiyalar boʻyicha sertifikat va bazaviy hisoblash miqdorining 50 baravari miqdoridagi pul mukofoti, qimmatbaho sovgʻalar, shuningdek, “Jismoniy tarbiya va sport aʼlochisi” koʻkrak nishoni bilan taqdirlanadi. 17. Tanlov gʻoliblarini taqdirlash bilan bogʻliq xarajatlar Oʻzbekiston Respublikasi Jismoniy tarbiya va sport vazirligining budjetdan tashqari “Sport” maxsus hisob raqami mablagʻlari hisobidan qoplanadi. 18. Mazkur Nizom yuzasidan kelib chiqadigan nizoli masalalar qonunchilik hujjatlarida belgilangan tartibda hal etiladi.